**Generalforsamling 2022**

**Velkomst**

Velkommen til generalforsamling for den selvejede institution Grindsted Privatskole!

Den selvejende institution Grindsted Privatskole… hvad betyder det egentligt? Jo, det betyder at vi som forældre, skal se os selv som medindehavere og ikke mindst med-skabere, af en privat skole og børnehave. Vi har nemlig alle en stemme og et ansvar i at vores skole og børnehave udvikler sig i en positiv retning både økonomisk, fysisk, fagligt og ALDRIG glemme hvem vi er - altså vores værdisæt. Så når i sætter jeres kryds i aften, så har i været medbestemmende i at forme vores fremtid på GP, ved at sætte jeres kryds på en person som i tror på. GP er det vigtigste sted i verden, for det er her de vigtigste mennesker i verden har deres dagligdag – vores børn.

Men når nu vi alle er medejere og med-skabere af Den selvejende institution Grindsted Privatskole, er det jo også af stor vigtighed at I er mødt op her i dag til Generalforsamling – Tak for det!

Jeg vil gerne kort præsentere den siddende bestyrelse....

**Formandsberetning 2022**

I året der er gået har vi først og fremmest arbejdet meget intenst på tilblivelsen af vores nye børnehave. En længe ventet børnehave slog dørene op den 17 januar. Og længe ventet var den... Pavillonen var tænkt som en midlertidig løsning, og jeg kan ikke lade være at trække lidt på smilebåndet når jeg tænker tilbage på vores ældste barns indskrivelsessamtale i Lindetræet hvor børnehaveleder Rikke Kjær oplyste os om netop dette. Knægten går nu i 8. og ja, den lille i 2. så ingen af vores 3 børn nåede den nye børnehave. Men dem med den største tålmodighed må uden tvivl været vores børnehaveleder og personalet, de har i den grad ventet på at en ny børnehave blev en realitet. Hvorfor skulle der gå så længe, jo i mellemtiden voksede skolen ud af rammerne, og vi måtte prioritere vores penge efter mange års slid med en negativ egenkapital, og investeringen måtte blive til en tilbygning til skolen.

Her på GP aver vi nemlig af hinanden, det er ikke sikkert at vi selv når at gøre brug af den fine nye faciliteter men så aver vi noget andet, som andre har kæmpet for, og sådan vil det forsætte.

Den 18. marts blev vores nye børnehave indviet med et brag af en fest for store og små, med kagemand, saft, kaffe og Sherif Haps underholdt og klippede den røde snor. Og den nye børnehave, ja det er et byggeri som vi er meget stolte af!

Som i alle ved, valgte vi i bestyrelsen pr. 1. oktober at indsætte Christian Thorne som Grindsted privatskoles nye skoleleder. Det har vi gjort vi med ophøjet ro og fuld tillid, da vi gennem hans job som viceskoleleder kender hans kompetencer og han utvivlsomt er den helt rette det at drive og videreudvikle Grindsted Privatskole med en fast forankring i vores værdier og pædagogiske målsætning. Dette ved vi vil blive gjort med forældresamarbejdet i højsædet og børnene i øjenhøjde. Vi i bestyrelsen takker for det gode samarbejde og glæder os til det fremtidige.

Vi har alle gjort et aktivt valg, da vi valgte at indskrive vores børn i Lindetræet og på Grindsted privatskole. Et valg om, at vi ønsker vores børn ikke kun skal uddannes men også dannes ud fra værdier. Vores værdier er ikke kun hvad vi gerne vil være kendte for, eller flotte ord på vores hjemmeside, nej det er noget der både kan mærkes og opleves når man besøger vores børnehave og skole. Ud fra værdierne blev der, for år tilbage, udarbejdet en pædagogiske målsætning. Den kender som vores træ, som I blandt andet møder her i multi ved indgangen vores hjemmeside mm. Sidste år udarbejdede vi GP’s profil med afsæt i vores værdier og pædagogiske målsætning. I foråret mødes vi så til et Strategiseminar og lagde sidste hånd på strategien for den næstkommende 5 år. Vi arbejder altid med afsæt i vores værdisæt, da det er denne der er vores fundament og eksistensgrundlag. Nogle af de tiltag jeg kan nævne fra strategien som I vil møde i den nærmeste fremtid, er trivselsfremmende indsatser med en ekstern samarbejdspartner kaldet MOT. Virksomhedssamarbejde for klassetrinnene 0. - 8. klasse. Vi vil styrke forældresamarbejdet og starter med at finde ud af hvor der er brug for indsatser ved at udarbejde forældreundersøgelse med afsæt i skolens profil, denne er lige på trapperne. Der er udarbejdet også en 5-årig renoverings- og vedligeholdelsesplan, og alt dette går naturligt hånd i hånd med en økonomisk strategi.

Vi glæder os, vi har allerede smurt ærmerne op, for at fortsætte den gode udvikling her på GP.

Tak for ordet.

Linda Holt-Mikkelsen, okt. 2022